VSM Sklep IV Kp 35880/2015
Datum: 2017-11-16T01:00:00.000+01:00
ecli: ECLI:SI:VSMB:2017:IV.KP.35880.2015
sodisce: Višje sodišče v Mariboru
oddelek: Kazenski oddelek
institut: krivdno povzročeni stroški postopka - stroški za vročanje pisanj
jedro: Krivdni stroški.
zveza: ZKP člen 94, 94/1.

## Jedro

Krivdni stroški.

## Izrek

Pritožba obsojene V.P. se zavrne kot neutemeljena.

## Obrazložitev

1. Z uvodoma navedenim sklepom je sodišče prve stopnje po prvem odstavku 94. člena Zakona o kazenskem postopku (v nadaljevanju ZKP) obsojeni V.P. naložilo, da mora v roku 8 dni po prejemu plačilnega naloga plačati stroške vročanja sodnega pisanja po pooblaščenem vročevalcu v višini 51,78 EUR.

2. Zoper sklep se je obsojena pritožila zaradi zmotne ugotovitve dejanskega stanja s smiselnim predlogom, da pritožbeno sodišče sklep razveljavi.

3. Pritožba ni utemeljena.

4. Pritožnica nasprotuje ugotovljenim odločilnim dejstvom z obrazložitvijo, po kateri na domu njenih staršev ni mogla več živeti, da pa so ji ti še vedno dovolili, da bodo zanjo prejemali pošto. Razen tega kot prejemnica socialne pomoči nima nobenih dohodkov ali premoženja, zaradi česar naloženih stroškov končno niti ne more plačati.

5. Ne glede na povzeto je dejstvo, da pritožnica sodišča, različno kot sedaj v pritožbi, o spremembi prebivališča ni obvestila in ne, da bodo pošto zanjo prejemali njeni starši. To je bila edina pot, da bi jo sodna pisanja dosegla, brez da bi bilo odrejeno vročanje po pooblaščenem vročevalcu in brez posledično nastalih stroškov, ki so v takšnem primeru neizogibni. Ali jih bo pritožnica dejansko zmogla plačati, pa že ni več predmet upravičenosti tako naloženih stroškov kazenskega postopka, ampak njihove izterljivosti, o katerih sodišče prve stopnje ni odločalo in je zato niti pritožbeno sodišče ne more preizkusiti.

6. Obrazloženo v strnjeni obliki pomeni, da pritožbeno sodišče v odločilna dejstva, kot jih je ugotovilo sodišče prve stopnje, ni dvomilo ter je pritožbo obsojene V.P., skladno s pooblastilom iz tretjega odstavka 402. člena ZKP zavrnilo.